La Bibia piemontèisa/Testament Vej/Esechiel/Esechiel 23


Esechiel

23

La prostitussion ëd le doe seure 

Nosgnor a l’ha comunicame soa paròla. A l’ha dime: “Fieul d’òm, scota! A-i j'ero doe fomne ch'a l'ero fije dla midema mare. Da giovo a l’ero prostituisse an Egit. Ambelelà a l’avìo prostituì soa gioventura ; ambelelà a son ëstàite sverginà. La pì granda as ciamava Oolà, e la pì cita Ooliba. I l’hai pijaje tut’ e doe coma mie mojé, e da lor i l’hai avù fieuj e fije. Oolà a figùra Samaria e Ooliba a l'é Gerusalem.

Oolà, bele s’a l’era mia, a l’é torna dasse a la prostitussion e a l’é an-namorasse passionà dj’Assir, ij sò moros, ch’a l’ero andàit a trovela. A j’ero ‘d governator e ‘d prefet vestì ëd porpra, giovo e anciarmant, montà a caval. A coj Assir ëd distinsion, ch’a l’ero an-namorass-ne , a l’ha conceduje ij sò favor e a l’ha përmëttuje ch’a la profanèisso con ij sò idoj scros. A l’ha gnanca arnunsià a soe dësbàucie con j’Egissian, ch’a l’ero cogiasse con chila quand ch’a l’era giovo e ch’a l’avìo sverginala an dasend ësfògh a soa libìdin ëd lor. A l’é për lòn ch’i l’hai lassala ant le man dij sò moros, j’Assir, che chila a l’avìa an-namorass-ne. A l’han dëspatanuala, a l’han ciapaje ij fieuj e le fije e peui a l’han massala con la spa. Për motiv dël castigh ch’a l’han arfilaje, a l’é dventà motiv d’arprocc an tra le fomne.

Ooliba, soa seure, a l’avìa bin vëddù tut lolì, ma a l’é corompusse ancora ‘d pì che Oolà, tanta ch’a l’era soa anvìa spòrca. Ij sò at ëd prostitussion a son ëstàit fin-a pì grev che coj ëd soa seure. A l’ha spasimà për j’Assir, governator e prefet, vestì ëd porpra, giovo e anciarmant, montà a caval. I l’hai vëddù che ‘dcò chila a përmëttìa ch’a la profanèisso e che tute doe a seguitavo për la midema stra. Ma Ooliba a l’é ‘ndàita ancora pì an là an soa prostitussion. A l’ha vëddù ‘d figure d’òm gravà an sla muraja, figure ‘d Caldé colorà ‘d minio. A l’ero d’òm ch’a portavo ‘d sinture gròsse ai fianch e ‘d torban ch’a-j quatavo la testa, tuti ch’a smijavo ‘d dignitari, ritrat fedej dij Babilonèis, nassù ant ël pais dij Caldé. Pen-a ch’a l’ha s-ciairaje, ëd lor chila a l’ha avune n’anvìa spòrca tant ch’a l’ha mandà d’emissari an Caldea për feje vnì. Antlora ij Babilonèis a son ëvnuit a trovela, a son cogiasse con chila e, con soe fornicassion ëd lor, a l’han antamnala. Chila a l’é contaminasse con lor fin-a a la nàusia. Chila a l’avìa dësquatà soe part vërgognose e a l’avìa dasse a la prostitussion. A l’é antlora che mi i son dësgustame ‘d chila, propi coma ch’i j’era stàit dësgustà da soa seure. Mach che chila a l’é prostituisse ‘ncora ‘d pì, memoriand-se dël temp ëd soa gioventura, ij dì ‘d soa prostitussion ant la tèra d’Egit. A l’era passionasse për coj degenerà d’Egissian, ch’a l’avìo ‘d vigor coma coj dj’aso e d'ardor tanme dë stalon. A l’é parèj ch’a l’ha arnovà l’infamia ‘d soa gioventura andova ch’a l’avìa përmëttù a j’Egissian arnové sò cult idolàtrich e ch’a n’era stàita sverginà.

Për sòn, varda, Ooliba, sossì at fà savèj ël Signor Dé: Mi i son an camin ëd ciamé ij tò moros, pròpi coj ch’a l’avìo date la nàusia, e i-j farai vnì contra ‘d ti da tute le bande: ij Babilonèis con tùit ij Caldé, coj ëd Pecod, ëd Sua e ‘d Coa, coma ‘dcò tuti j’Assir, coj giovo anciarmant, governator e prefet, ufissiaj e dignitari, tuti montà a caval. A vniran contra ‘d ti, compagnà da na caterva ‘d chèr da guèra e ‘d pòpoj aleà. At anserciaran ëd batajon quatà da 'd casch e da scu grand e cit. I-j daraj ël podèj ëd giudichete scond soe lege ‘d lor. I darai sfògh a mia gelosìa contra 'd ti e at trateran con furor: at tajeran ël nas e j'orije e ij survivù a tomberan dë spa; a deporteran tò fieuj e toe fije e lòn ch'a rëstrà 'd ti a sarà ciapà dal feu. At dëspojeran ëd toe vestimente e a roberan ij tò bisó pressios. I butrai fin a toa bruta manera 'd fé e a toe prostitussion ancaminà ant ël pais dj’Egissian; ti 't ausseras pa pì j'euj vers lor e ti 't n'avisras pì nen dl'Egit.

“Sossì a nunsia ‘l Signor Dé: Varda che mi 't buto an man ëd coj ch'it l'has an ghignon, ant le man ëd coj che ti 't ses sversa. At trateran con òdio, as faran padron dël frut ëd tò travaj, an lassandte patanua e dësquatà; l'onta 'd toe prostitussion, toe scroserie e toa dzonestà: tut a sarà dësvelà. I farai a ti tut lolì përché ti ‘t l’has date a le nassion e it l’has përmëttù che ij sò ìdoj arbutant at profanèisso, It l’has andaje dapress a la condòta ‘d toa seure e parèj i butrai soa midema copa an toe man”.

“Ël Signor Dé at nunsia sossì: ‘It beiveras la copa 'd toa seure, copa ancreusa e larga. It saras motiv ëd grignàula e d'ësvergne, përché ch’a l’é pien-a ch’a vërsa. La copa ‘d toa seure Samaria at lasserà cioca e magonà; a sarà na copa ‘d desolassion e ‘d vastassion. It la beiveras, tla dësvoideras, it në mordras ij ciap e t'ës-ciancras ël sen. I lo diso mi, ël Signor Dé.

“Ël Signor Dé a dis sossì: ‘Da già che ti 't l'ha dësmentiame e it l'has virame le spale, it saras grevà dal peis ëd toa anfamia e 'd toe prostitussion’”.

Peui ël Signor a l’ha dime: “Fieul d’òm, veus-to giudiché Oolà e Ooliba? Móstrje tute  j'abominassion ch’a l’han fàit. Lor a son ëstaite adùltere, soe man a son ëspòrche 'd sangh, a l'han comëttù d’adulteri con ij sò idoj; fin-a ij fieuj ch’a l'han dame a l’han faje mach për feje passé ant ël feu dij sacrifissi. 

Ancora a l’han fame sossì: dël midem di, a l'han contaminame mè santuari e profanà ij mè dì d’arpòs. Ant ël midem dì, apress d’avèj sacrificà ij sò fieuj a d’ìdoj arbutant, a son intrà an mè santuari e parèj a l’han profanalo. Lolì a l’é lòn ch’a l’han fàit drinta a mia ca! Pì ancora ‘d lòn, a l'han fàit ciamé d'òm ch’a vnisìo da lontan, anvità da ‘d mëssagé, e lor a son vnùit. Për lor ti 't ses lavate, it ses date 'l fard, it ses butate le toe giòje. Peui it ses andàita a cogé dzora d‘un let fiamengh e dnans ëd na tàula prontà andova ch'it l'has butà mè euli e ij mè përfum. Ambelelà as sentìa 'l rabel ëd na furfa ‘n festa ëd gent rivà dal desert, ch’a l'avìo butà 'd brassalèt ai pols ëd le fomne e na coron-a magnìfica an sla testa. Mi i pensava an tra 'd mi: Costa fomna a l'é costumà a j'adultéri, e costi-sì as faran compagn ëd soe prostitussion. E an efet a son andàit da chila, parèj com as va da na meretris. Përparèj a l'é stàit con Oolà e Ooliba, fomne depravà. Ma d'òm giust a-j giudicheran coma ch’as giudico d'adultere e ‘d sassin-e. Soe man ëd lor a son ëspòrche ‘d sangh. Përtant, ël Signor Dé a dis sossì: As farà vnì contra 'd lor na maraja ‘d gent e lor a saran dàite an podèj dlë sparm e dël ravagi. Che la ciambrèa a-j massa a prassà e a-j fasa a tòch con la spa; ch’a masso pura ij sò fieuj e soe fije, e che soe ca a sio brusà. La tèra a sarà parèj purgà da l'anfàmia e tute le fomne a ‘mprendran a imité mai pì soe 'nfàmie. A faran artombé vòstra anfàmia dzora 'd vojàutri e i sareve grevà dal pèis dij vòstri pecà d'idolatrìa. Antlora i savreve che i son mi ël Signor Dé.

Nòte 

Bibia
Testament Vej
Esechiel